
ՄԵԾԱՒՈՐԸ ԵՒ ՀԱՅ ԴԱՏԻ ԱՐԻ ՊԱՇՏՊԱՆԸ
 
         	Կիրակի, 17 Մարտ եւ Երկուշաբթի 18 Մարտ 2013-ը միջ-եկեղե-ցական յարաբերութիւններուս շրջագծին մէջ անջնջելի տպաւորութեամբ դրոշմուած պիտի մնան, որովհետեւ որպէս Ն.Ս.Օ.Տ.Տ. Արամ Ա. Կաթո-ղիկոսի կողմէ Ն.Ս. Ֆրանսիս Քահանայապետին գահակալութեան համար Հռոմ առաքուած Մեծի Տանն Կիլիկիոյ Կաթողիկոսութեան պատուիրա-կութեան մաս կազմելու պատիւին կողքին, երկու առիթներով, ընթրիքի եւ նախաճաշի սեղանին շուրջ, վայելեցի Հռոմէական Կաթոլիկ Եկեղեցւոյ Հովուապետին ջերմ մտերմութիւնը։
         	Նախախնամական եղաւ Վատիկան կանուխ ժամանումս,–գահա-կալութիւնը Երեքշաբթի, 19 Մարտին տեղի պիտի ունենար եւ ես արդէն Հռոմ էի Կիրակի, 17 Մարտի կէսօրին,– եւ Ս. Մարթա հիւրանոց իջեւա-նիլս, ուր նաեւ ժամանակաւորապէս, մինչեւ իր պաշտօնական յարկա-բաժինին վերադասաւորումը, կ՚ապրի Ֆրանսիս Պապը։
         	Վատիկան հասնելէս առաջ եւ ի պաշտօնէ շատ կարդացած էի նոր Պապին մասին եւ այնքա՜ն դրական ու աղօթական տրամադրուած էի այս այցելութեան գծով։ Ակնկալութիւնս գերազանցուեցաւ, երբ մօտէն շփում ունեցայ Պապին հետ եւ համոզում գոյացուցի, թէ Հռոմէական Կաթոլիկ Եկեղեցին, առաւել քրիստոնէութիւնը եւ վերջապէս ամբողջ գիտակից ու անշահախնդիր մարդկութիւնը արմատական աղուոր անկիւնադարձի մը առջեւ կը գտնուինք նոր Պապին ընտրութեամբ։
         	Կը յուսայի, որ Կիրակի օր, կէսօրուան ժամը 12.00-ին, պիտի կարե-նայի Ս. Պետրոսի հրապարակին վրայ լսել Պապին պատգամը. սակայն, Հռոմի խճողումը զիս զրկեց այս վայելքէն։ Կէսօրուան ճաշէն առաջ, Վատիկանի կայքէջէն կարդացի ներողամտութեան նուիրուած պապա-կան պատգամը, որ կ՚աւարտէր հայրական պարզ մաղթանքով. «Բարի Կիրակի եւ բարի ախորժակ»։ Վստահ եմ, որ թէ՛ Հռոմի մէջ եւ թէ՛ ամենուր այս մաղթանքը լսողները իրենց ճաշը աւելի բարի ախորժակով, հայ աղօթքին բառերով՝ հոգեկան «խաղաղութեամբ ճաշակեցին»…։ 
		Կարճ հանգիստէ մը ետք, յետմիջօրէի ժամը 5.00-ին, չորրորդ յարկի սենեակէս իջայ գետնայարկի այն հիւրասենեակը, ուր wifi-ով կարելի էր էլ-նամակներս ստուգել։ Հազիւ վերելակէն դուրս ելայ, միջանցքին մէջ տեսայ Պապը, որ քահանայի մը հետ կը խօսէր։ Վստահաբար զիս նշմարեց, սակայն պատշաճութիւնը յարգելու համար ես կամացուկ մը պատին տակէն հիւրասենեակ գացի եւ ափսոսացի, որ Պապը այսքան մօտէն ողջունելու եզակի առիթը փախցուցի։
		Նոյն օրը, իրիկուան ժամը 8.00-ին, երբ հիւրանոցի սեղանատունը ընթրիքի իջայ, յանկարծ առանձինն Պապը ներս մտաւ եւ իրեն յատուկ ժպիտով շուրջ տասը հոգեւորականներուս հարցուց. «Կրնա՞մ ձեզի սեղա-նակից ըլլալ»։ Զարմացանք եւ ուրախացանք։ Հազիւ լսելի ձայնով սեղանը օրհնեց, «բարի ախորժակ» մաղթեց եւ գրաւեց մեզի համահաւասար պարզ աթոռ մը ու ընթրիքի ընթացքին աւելի քան ժամ մը մտերմօրէն մաս-նակցեցաւ խօսակցութեան։  
          	Ընթրիքի աւարտին, համարձակութիւնը ունեցայ խնդրելու Պապէն, որ լուսանկար մը նկարուէի հետը։ Սեղանակիցներս եւս օգտուեցան առիթէն։ Ապա, տեսնելով, որ տակաւին կը յամենար միջանցքին մէջ, սրտբաց խօսակցութիւն մը ծայր առաւ։ Նախ Պապին փոխանցեցի Արամ Ա. Վեհափառ Հայրապետին եղբայրական ողջոյնները, ապա հակիրճ կերպով անդրադարձայ Հայ Եկեղեցւոյ եւ Մեծի Տանն Կիլիկիոյ Կաթո-ղիկոսութեան առաքելութեան ու յատկապէս ըսի. «Ձերդ Սրբութիւն, ինծի համար պատիւ էր այսօր ձեզի սեղանակից ըլլալը։ Ձեր մէջ յատկապէս կ՚ողջունեմ Յիսուսի՝ Բարի Հովիւին ճշմարիտ աշակերտն ու հետեւորդը։ Դուք քրիստոնեաներուս եւ բոլոր մարդկութեան կեանքին մէջ խոնար-հութեան տիպար մը հանդիսացաք։ Կը մաղթեմ, որ Աստուած ձեզի քաջառողջութիւն պարգեւէ՝ ձեր ծանր լուծը կարենալ շալկելու համար։ Արտօնեցէք, որ հաստատում մը եւ խնդրանք մը կատարեմ։ Հաստատումս այն է, որ երջանկայիշատակ Յովհաննէս Պօղոս Բ. Պապին ժողովրդա-կանութեան ակնարկուելով ըսուեցաւ, որ հրապարակները մարդոցմով լեցուց. Պենետիքթ ԺԶ. Պապին աստուածաբանական-քարոզախօսական կարողութեան վրայ հիմնուելով ընդգծուեցաւ, որ եկեղեցիները հաւա-տացեալներով լեցուց. հիմա, վստահ եմ, որ չափազանցած չեմ ըլլար եթէ ըսեմ, որ դուք մեր հոգիները ձեր սիրով, խոնարհութեամբ եւ հոգա-ծութեամբ լեցուցիք։[footnoteRef:1] Մենք, հայերս, ձեր մէջ կը տեսնենք մեծ բարեկամ մը։  [1:  Յովհաննէս Պօղոս Բ. Պապը բնորոշուած է որպէս Յոյսի Պապ. Պենետիքթ ԺԶ. Պապ՝ որպէս Հաւատքի Պապ եւ Ֆրանսիս Պապ՝ որպէս Սիրոյ Պապ։  
] 



Յանուն հայրենակիցներուս, խնդրանքս է, որ մեր ժողովուրդին հանդէպ գործուած անարդարութեան հանդէպ շարունակէք ձեր ձայնը լսելի դարձնել եւ Հայկական Ցեղասպանութեան ճանաչման ձեր զօրակցութիւնը առաւել պատասխանատըւութեամբ ստանձնել»։ Սրբազան Քահանայա-պետը գլխու շարժումով իր հաւանութիւնը տալէ ետք, ըսաւ. «Աղօթեցէք ինծի համար եւ եղբայրական ողջոյններս հաղորդեցէք Արամ Ա. Կաթո-ղիկոսին։ Յուսամ մօտ ատենէն կը տեսնուինք»։
		Խաղաղ քունէ մը ետք, Երկուշաբթի առաւօտ կանուխ արթնցայ եւ ամենօրեայ Աստուածաշունչի ընթերցումս կատարեցի ու համակար-գիչիս վրայ Դպրեվանքի ընդհանուր եկեղեցւոյ դասս պատրատեցի։ Ժամը 7.45-ին նախաճաշի իջայ նոյն սեղանատունը եւ դարձեալ նոյն հաճելի անակնկալին դիմաց գտնուեցայ, երբ Պապը, միւս հոգեւորականներուն պէս, ափսէն ձեռքին, շարքի կեցած էր մայր սեղանէն նախաճաշի իր բաժինը առնելու։ Հոգեւորականներու խումբը մեծցած էր՝ գիշերը ժամա-նած նոր հիւրերով։ Ես ալ նախաճաշս առի եւ աջ կողմը գտնուող մէկ օր առաջ ընթրիքի ընթացքին ծանօթացած Հնդկաստանէն ժամանած անգ-լիախօս հոգեւորականներու սեղանը կ՚երթայի, երբ կաթոլիկ եպիսկոպոս մը մօտեցաւ եւ զիս Պապին սեղանը առաջնորդեց։
		Նոյն անպաճոյճ, խաղաղադէմ, համբերատար եւ ժպտերես Պապն էր, որ նաեւ հաճելի խօսակից ըլլալու առաւելութիւնը կը դրսեւորէր։ Նախաճաշը սքանչելի առիթ մը եղաւ, որ կարծէք մէկ օր առաջուան խօսակցութիւնը շարունակուէր։ Վիեննայի կարտինալին շնորհիւ, նիւթ բացուեցաւ Հայ Եկեղեցւոյ, Մեծի Տանն Կիլիկիոյ Կաթողիկոսութեան,–Կարտինալը յիշեց, թէ Անթիլիաս այցելած էր եւ Արամ Ա. Կաթողիկոսին հանդիպած,– եւ Հայկական Ցեղասպանութեան մասին։ Իմ հերթիս ըսի. «Նորին Սրբութիւն, նախ շնորհակալ եմ այս կրկնակի պատիւին համար. երէկ ընթրիքին եւ այսօր նախաճաշին զիս ձեզի սեղանակից դարձուցիք. իսկապէս այս մէկը առաքելական ժամանակներու եղբայրական սիրոյ սեղանը եղաւ ինծի համար։ Արտօնեցէք յայտնելու, թէ երբ ձեր եւ Կաթոլիկ Եկեղեցւոյ հոգեւոր եղբայրներուս կողմէ այսպիսի վկայութիւններ կը լսեմ Հայ Եկեղեցւոյ մասին եւ մեզ ազգովին տառապեցնող սպիին՝ Հայկական Ցեղասպանութեան համար ձեր ամբողջական սրտակցութիւնը կ՚իմանամ, կը փափաքիմ ձեզի վերյիշեցնել երկու դէպքեր, որոնք Հայկական Ցեղաս-պանութեան շրջագիծէն ներս հայ ժողովուրդի հաւաքական յիշողութեան մէջ կարեւոր պահեր պիտի մնան։ Առաջին, ձեր երջանկայիշատակ երա-նելի նախորդը՝ Յովհաննէս Պօղոս Բ. Պապը, Երեւանի Ծիծեռնակաբերդի հայ նահատակներու յուշակոթողին սրբազան շուքին տակ յիշեց «Հայերու Մեծ Եղեռնը», թէեւ գիտենք, թէ հասկնալի զգայնութեամբ խուսափեցաւ «Ցեղասպանութիւն» բառը գործածելէ, ինչպէս ցարդ նոյնը կը կատարեն բազմաթիւ քաղաքական ղեկավարներ, ներառեալ մարդկային իրաւունք-ներու պաշտպան Ամերիկայի Միացեալ Նահանգներու նախագահները, եւ աղօթեց անոնց հոգիներուն ու արդարութեան վերահաստատման հա-մար։ Երկրորդ, 2008-ի Նոյեմբերին, Արամ Ա. Կաթողիկոս պաշտօնական այցելութեամբ հիւրն էր Պենետիքթ ԺԶ. Պապին եւ 20-րդ դարու նահա-տակներուն նուիրուած Հռոմի Ս. Բարթողիմէոս Եկեղեցւոյ մէջ կատար-ւած երեկոյեան ժամերգութենէն ետք, Անթիլիասի Մայրավանքի Հայկա-կան Ցեղասպանութեան Յուշարձան-Մատուռէն բերուած հայ նահատակ-ներու աճիւններէն մասունք մը զետեղեց խորանին վրայ: Շատ լաւ գիտէք, թէ Հայկական Ցեղասպանութիւնը տակաւին անպատիժ ու մեր մէկուկէս միլիոն հայ նահատակներուն յիշատակը բռնաբարուած կը մնան եւ մենք արդարութիւն կը պահանջենք։ Մենք երախտապարտ ենք Հռոմէական Կաթոլիկ Եկեղեցւոյ եւ ձեզի այս զօրակցութեան համար»:
		Պապը շատ յստակ եւ քաջ պատասխանեց. «Շնորհակալ եմ այս վերյիշեցումներուն համար։ Ամբողջապէս կը բաժնեմ Սրբազանին զգա-ցումները։ 20-րդ դարուն երեք Ցեղասպանութիւններ գործուեցան, որոնք պատմութենէն չեն ջնջուիր եւ որոնց հանդէպ բոլոր մարդկութիւնը պատասխանատու է։ Առաջին, 20-րդ դարու Առաջին Ցեղասպանութիւնը՝ Հայերու Ցեղասպանութիւնը. երկրորդ, Հրեաներու Հոլոգոսթը եւ երրորդ, Սթալինի միլիոնաւոր մարդոց հանդէպ գործադրած խժդժութիւնները»։ 
		«Արտօնեցէք, որ յաւելում մը կատարեմ ձեր մատնանշած երրորդ կէտին գծով։ Մենք, հայերս, Սթալինի անմարդկայնութենէն ալ զերծ չմնացինք եւ անոր հետեւանքները մինչեւ այսօր կը յամենան մեր նորանկախ հայրենիքին մէջ», ամբողջացուցի ես։ 
		Սեղանատունէն բաժնուելէ առաջ յիշեցի մամուլին մէջ կարդացած տեղեկութիւններս. «Պապը կը շարունակէ իր պարզ լանջախաչը կրել եւ սեւ կօշիկները հագնիլ» եւ ստուգեցի, որ ճիշդ էին այս խօսքերը։ Չուզեցի Պապին ազնւութիւնը շահագործել եւ իրեն ըսել. «Ի՜նչ կ՚ըլլայ, եթէ կ՚ուզէք նոր եւ ոսկեայ լանջախաչ կրեցէք, բայց Prada-ի կարմիր կօշիկները մի՛ հագնիք»։
		Այս անձնական փորձառութիւնս կը յուսադրէ զիս, որ Հօր Աստուծոյ անսպառ օրհնութեամբ, Յիսուս Քրիստոսի ինքնամատուցման մշտանո-րոգութեամբ եւ Ս. Հոգիի շնորհաձիր ուժականութեամբ Ֆրանսիս Պապը իր գործով հարազատ թարգմանը պիտի դառնայ իր խօսքերուն եւ իր օրինակելի տիպարով,–թէկուզ նուազագոյն չափով, սակայն ոչ արհա-մարհելի տարբերութեամբ,– բարութիւն պիտի սերմանէ, չարը պիտի չէզո-քացնէ եւ նոր ըմբռնողութիւն, աւետարանական արտայայտութիւն, ներ-քին աւետարանչական եռանդ, աղքատութեան վերացում, խաղաղութեան հետապնդում ու արդարութեան ջատագովութիւն պիտի պարգեւէ Հըռո-մէական Կաթոլիկ Եկեղեցւոյ եւ համայն մարդկութեան։
		Պատմութիւնը պիտի արձանագրէ այս բոլորը։ Մինչ այդ, իր զօրեղ խնդրանքը այժմէականօրէն կը հնչէ. «Աղօթեցէք ինծի համար...»։ 
 
18 Մարտ 2013                                                               Նարեկ Արք. Ալեէմէզեան
Վատիկան

